पबित्र बनजीव बिहार (, पोबितोरा वाइल्डलाइफ़ सैंक्चुअरी; लोकल: पोबितोरा अभयारण्य) भारतीय राज्य आसाम के मोरीगाँव जिला में ब्रह्मपुत्र नदी के दक्खिनी तीरे पर एगो बनजीव बिहार (वाइल्डलाइफ़ सैंक्चुअरी) बाटे। ई एक सींघ वाला भारतीय गैंडा खातिर परसिद्ध हवे। एकर अस्थापना 1987 में भइल रहल आ ई 38.85 वर्ग किलोमीटर एरिया में बिस्तार लिहले बा जहाँ घास के मैदान आ नमभूमि (वेटलैंड) बाटे। एहिजे आसाम के गैंडा सभ के भारी आबादी बा आ बिस्व में सभसे बेसी गैंडा घनत्व बाटे। 2018 में भइल गैंडा जनगणना में एहिजे कुल 102 गैंडा रिकार्ड कइल गइल रहलें; एक तरह से रकबा के हिसाब से ई गैंडा सभ के अति-जनसंख्या वाला इलाका बन चुकल बा।